ROZSUDOK SÚDU PRE VEREJNÚ SLUŽBU (druhá komora)
z 1. marca 2007
Vec F‑30/05
Asa Sundholm
proti
Komisii Európskych spoločenstiev
„Úradníci – Hodnotenie – Správa o služobnom postupe – Hodnotené obdobie 2003 – Povinnosť odôvodnenia správy – Právo na obranu“
Predmet: Žaloba podaná podľa článku 236 ES a článku 152 AE, ktorou pani Sudholm navrhuje zrušenie správy o jej služobnom postupe za
obdobie od 1. januára do 31. decembra 2003
Rozhodnutie: Žaloba sa zamieta. Každý účastník konania znáša svoje vlastné trovy konania.
Abstrakt
1.      Úradníci – Hodnotenie – Zhoršenie hodnotenia majúce vplyv na rozsah povinnosti odôvodnenia
(Služobný poriadok úradníkov, článok 43)
2.      Úradníci – Hodnotenie – Rešpektovanie práva na obranu
(Služobný poriadok úradníkov, článok 26 prvý a druhý odsek a článok 43)
3.      Úradníci – Hodnotenie – Správa o služobnom postupe
(Služobný poriadok úradníkov, článok 43)
1.      Správa, ktorá má slúžiť na porovnanie pri určení, či sa hodnotenie za určité obdobie zhoršilo, čo si vyžaduje venovanie osobitnej
pozornosti odôvodneniu, je hodnotiaca správa vypracovaná za predchádzajúce obdobie a to bez ohľadu na jej neskoršie zrušenie.
(pozri bod 44)
2.      Ani základná zásada rešpektovania práva na obranu, ani článok 26 prvý a druhý odsek služobného poriadku, ktoré predstavujú
jej osobitnú konkretizáciu, nepodmieňujú možnosť vytýkať úradníkovi určité skutočnosti v správe o jeho hodnotení vyhotovením
písomného upozornenia, ktoré predchádza konaniu smerujúcemu k prijatiu tejto správy, a ani jeho oznámením dotknutej osobe.
Dotknutá osoba nemôže ani tvrdiť, že boli porušené jej práva na obranu z dôvodu nedodržania interných smerníc prijatých jej
inštitúciou týkajúcich sa povinnosti služobne nadriadených pravidelne počas samotného hodnoteného obdobia zabezpečovať „spätný
tok informácií“ týkajúci sa výkonov úradníkov. Rešpektovanie práva na obranu, ktoré sa vníma ako možnosť ponúknutá adresátovi
rozhodnutia, ktoré mu spôsobuje ujmu, účinne vyjadriť svoje stanovisko, je povinné iba po začatí konania spôsobilého viesť
k takémuto rozhodnutiu. V oblasti hodnotenia úradníkov sa táto zásada môže dodržiavať až v priebehu hodnotiaceho konania,
ktoré nutne začína až po skončení hodnoteného obdobia.
(pozri body 74, 76 – 78)
Odkaz:
Súd prvého stupňa: 12. júla 2005, De Bry/Komisia, T‑157/04, Zb. VS s. II‑901, body 41, 42 a 45
3.      Úradník sa nemôže na podporu žaloby proti správe o služobnom postupe účinne odvolávať na skutočnosť, že tretie neoprávnené
osoby mali prístup k uvedenej správe. Taká okolnosť v prípade, že by bola preukázaná, by nemala vplyv na zákonnosť tohto dokumentu.
(pozri bod 85)